钦定古今图书集成/理学汇编/经籍典/第038卷 > 《何楷读书堂》张羽
## 钦定古今图书集成/理学汇编/经籍典/第038卷 > 《何楷读书堂》张羽

整棹泛澄湖，春物畅我怀。前登何山岭，短策穷萦回。
晋代有高人，结屋临涧隈。至今读书地，石磴不生苔。
幽踪去已久，遗构安在哉。山僧依胜迹，下结莲花台。
乱来各飘荡，龙象亦倾颓。乃知兴坏理，道俗俱可哀。
清风动岩壑，松声四山来。只疑斯人存，遗韵尚徘徊。
我欲招其魂，举目但蒿莱。临觞聊一酹，惆怅愧高才。